#юмор
БЕГАВУЛАСУЛ ДОКЛАД

Цо магIарул росулъ гIаммаб ишалъе,
ГIадамал данделъун мажлис букIана.
ГIадлу низамалъул бицен гьабизе
-Цо хIаким вахъана халкъалда цеве.

Цо кIиго ракI чIараб хъегIиги гьабун,
Гьес графиналда къалам кIутIана.
КIал бакъван лъаларо,къечон лъаларо,
Лъим тIагIичIого гьес рагIи абичIо.

РагIанаха цинги,гIенеккаралъухъ
ГIундузе баркала кьелеб цо доклад.
Дица бицинаро дир цIалдохъаби,
ЦIале нужоцаго гьале гьеб вагIза.

ГIенекке паращу,тише ле бокIнилъ,
Нилъ здесь гьадинго данделъун гьечIо.
Дида районалъул руководствоялъ
Важный цо задача цебе лъун буго.

Нилъей товарищал первый разалда
Росулъ дисциплина къваригIун буго.
КъаригIел гьечIого болтат гьарулел
Лодырялги вигнать гьаризе ккола

Гьаб жакъаялдаса загс гьабичIого
Молодежь цоцада къочун рихьуге,
Къаси киноялда жена гьечIого,
Живго вачIарав чи веччазе гьечIо.

Гьединаб букIана кIалъай хадубги
Хъатцин чIвана гьесий цо активистас.
Амма мажлисалда шур-шур букIана
Щиб мацIалъ кIалъалев дов вугевилан.

Дирги ракI гурхIана бегавуласда.
Бихьулищ рахьдал мацI кIочон тун гьесда
Гьебни кIваричIоан гIурус мацIниги
ГIадамазда релъун лъан бугебани.

(Абдулмажид Хачалов)
#Дагестан #дагестанцы #культура_Дагестана #аварская_культура #аварская_сатира #литература_Дагестана #аварская_литература #Абдулмажид_Хачалов #пандур #Кавказ